Gwasanaeth Cyfathrebu'r Cynulliad

Allgymorth

Pecyn cymorth ymgysylltu â’r cyhoedd

**Mae'r ddogfen hon yn amlinellu pecyn cymorth o ddulliau a gaiff ei ddefnyddio gan Gynulliad Cenedlaethol Cymru i wella cysylltiadau â chynulleidfaoedd targed a'r cyhoedd yn gyffredinol.**

Cafodd y pecyn cymorth ei seilio ar ymchwil a wnaed i arfer da o ran gwahanol ddulliau o gyfathrebu ac ymgysylltu gan sefydliadau fel PeopleandParticipation.net, Cyfranogaeth Cymru, y Gronfa Loteri Fawr a'r Sefydliad Cysylltiadau Cyhoeddus Siartredig.

Caiff y pecyn cymorth hwn ei ddefnyddio gan swyddogion yn y Cynulliad Cenedlaethol wrth gynllunio gweithgareddau i hyrwyddo busnes y Cynulliad, ac ymholiadau gan bwyllgorau. Mae'n amlinellu dulliau y gall tîm Cyfathrebu'r Cynulliad eu rhoi ar waith i hyrwyddo, ymgysylltu a chasglu tystiolaeth.

Caiff sesiynau gwerthuso eu cynnal gan swyddogion ar ddiwedd pob prosiect a hynny ar sail ymateb y cyfranogwyr. Diben y broses werthuso fydd cael hyd i gryfderau a gwendidau’r broses a’r dulliau a ddefnyddiwyd. Caiff y sylwadau a’r argymhellion a wnaed yn ystod y sesiynau gwerthuso eu cynnwys wedyn yn adrannau perthynas y pecyn cymorth ar gyfer y rhai a fydd yn ei ddefnyddio yn y dyfodol.

Sylwadau cyffredinol ac argymhellion

Mae'r dudalen hon yn rhestru nifer o sylwadau ac argymhellion a gododd yn rheolaidd mewn sesiynau gwerthuso. Nid ydynt yn ymwneud yn benodol ag unrhyw un math o weithgaredd ymgysylltu, ond maent yn egwyddorion y dylid eu hystyried ar ddechrau'r broses;

* Mae'n bwysig cynllunio’n gynnar yn y broses i sicrhau bod disgwyliadau'n cael eu bodloni
* Dylid cytuno’n gyflym ar gynulleidfaoedd a'r dull gorau i’w ddefnyddio i sicrhau bod cymaint o amser â phosibl i gysylltu ag unigolion a grwpiau a'u galluogi i gymryd rhan mewn sesiynau.
* Yn gyffredinol, manteisio ar weithgareddau a drefnwyd eisoes gan randdeiliaid neu grwpiau unigol yw'r ffordd fwyaf effeithiol o weithio, oherwydd bod ganddynt gysylltiadau agosach â’r gynulleidfa darged ac, yn gyffredinol, mae niferoedd eithaf da yn mynychu eu digwyddiadau/cyfarfodydd felly mae cynulleidfa barod ar gael. Mae hefyd yn golygu bod costau megis llogi lleoliad gryn dipyn yn is
* Mae'n hanfodol ein bod yn trafod dulliau ymgynghori â chyrff cynrychioliadol, a/neu sampl o'r gynulleidfa darged cyn cwblhau cynlluniau. Dylid eu defnyddio fel seinfwrdd i weld pa mor addas yw’r cwestiynau a’r dulliau ymgysylltu ac i godi ymwybyddiaeth o faterion posibl a allai godi, a sut i fynd i'r afael â nhw
* Dylid dewis y dull o ymgysylltu ar sail yr adnoddau sydd ar gael a pha mor hawdd fydd hi i'r gynulleidfa darged gymryd rhan
* Efallai na fydd angen i'r pwyllgor weithredu fel un bob amser a gallai weithredu'n fwy hyblyg gan ofyn i aelodau unigol gynrychioli'r pwyllgor mewn gwahanol leoliadau lle cynhelir digwyddiadau, er enghraifft (yn eu rhanbarthau/etholaethau o bosibl) yn ystod y cyfnod ymgynghori
* Dylid gofyn i bobl sy'n ymwneud â gweithgareddau ymgynghori a ydynt yn fodlon i'w manylion gael eu defnyddio mewn datganiadau i'r wasg, blogiau ac ati, a gofalu eu bod yn gwybod am unrhyw ddogfennau a gaiff eu cyhoeddi.
* Mae'n hanfodol cael adborth gan gyfranogwyr er mwyn sicrhau bod gweithgareddau ymgysylltu’n gwella o ran eu cynllunio a’u rhoi ar waith
* Byddwn yn awyddus i siarad ag amrywiaeth o grwpiau ar nifer o adegau ac am wahanol faterion; felly mae'n bwysig rheoli'r berthynas hirdymor honno
* Rhaid ystyried sut y byddwn yn rhoi adborth i gyfranogwyr, gan esbonio sut y mae'r hyn a ddywedwyd wedi effeithio ar drafodion ac yn esbonio’r penderfyniadau terfynol a wnaed.

Holiadur ar bapur

**Disgrifiad a diben**

Defnyddir holiaduron i ymchwilio drwy gasglu ymatebion i gwestiynau penodol. Fel arfer, bydd holiaduron yn casglu data penodol a fydd yn darparu ystadegau, ond gellir eu defnyddio hefyd i gasglu sylwadau.

Mae holiaduron yn cael eu defnyddio i gasglu gwybodaeth benodol gan bobl am bynciau penodol.

Mae angen ystyried y cydbwysedd rhwng cwestiynau penagored a rhai caeedig. Bydd gofyn llawer o gwestiynau penagored yn cael effaith fawr ar faint o ddata y bydd angen ei ddadansoddi ac felly mae'n ei gwneud yn broses hirach. Gellid ystyried cyfyngu ar nifer y llythrennau mewn cwestiynau penagored yn y dyfodol i annog pobl i roi atebion mwy cryno.

**Cynulleidfa**

Gall unrhyw un ymateb os ydynt yn gallu cael copi o’r holiadur. Dylid gwneud y math hwn o waith ymgynghori ochr yn ochr â dulliau eraill, megis holiadur ar-lein.
Dylid cynllunio holiaduron ar gyfer cynulleidfa benodol. Lle bo'n briodol, gellid paratoi cyfres o holiaduron ar gyfer gwahanol gynulleidfaoedd; er enghraifft, holiadur sy'n hawdd ei ddarllen, fersiynau i bobl ifanc ac ati.

**Costau**

Cymharol isel. Mae’r dulliau dosbarthu’n bwysig a dylid eu hystyried cyn penderfynu defnyddio hwn fel dull ymgynghori.

**Gofynion o ran amser**

Dylid caniatáu amser i:

* gytuno ar gynnwys drafft yr holiadur, ei gynllunio a'i argraffu (un wythnos);
* dylunio holiaduron ar wahân ar gyfer gwahanol gynulleidfaoedd os yw hynny’n briodol;
* treialu’r holiaduron (tri diwrnod);
* hysbysebu'r ymgynghoriad;
* caniatáu i'r cyhoedd ymateb; a
* dadansoddi'r sylwadau (tri i bedwar diwrnod)

|  |  |
| --- | --- |
| **Cryfderau** | **Gwendidau** |
| Mae'n caniatáu i nifer fawr o bobl gyfrannu | Llawysgrifen annarllenadwy |
| Mae'n gallu cynnwys pobl sy'n annhebygol o ymateb i ddulliau ymgysylltu traddodiadol | Nid yw'n cynnwys pobl nad ydynt yn gallu cael copi o’r holiadur/darparu ymatebion ysgrifenedig |
| Gall pobl gyfrannu’n ddienw | Efallai y bydd angen cynnal gweithdy i sicrhau bod y cyfranogwyr yn deall yr hyn sydd ei angen |
| Mae'n rhoi llais cyfartal i'r holl gyfranogwyr | Heb ddulliau dosbarthu effeithiol, mae nifer yr ymatebion yn debygol o fod yn isel |
| Mae'n defnyddio cwestiynau penodol, felly mae'r canlyniadau’n haws i'w ddadansoddi ac mae'r ymatebion yn fwy penodol | Os na chaiff cwestiynau eu paratoi’n ofalus, gall holiaduron greu gormod o ddeunydd a data i’w dadansoddi |

Holiadur ar-lein

**Disgrifiad a diben**

Mae holiaduron ar-lein yn cael eu hyrwyddo ar-lein i gasglu ymatebion i gwestiynau penodol a chânt eu defnyddio i roi cyfle i nifer fawr o bobl wneud sylwadau ar faterion penodol. Y diben yw casglu gwybodaeth benodol gan bobl ac mae'n wybodaeth ystadegol fel arfer.

Mae angen ystyried y cydbwysedd rhwng cwestiynau penagored a rhai caeedig. Bydd gofyn llawer o gwestiynau penagored yn cael effaith fawr ar faint o ddata y bydd angen ei ddadansoddi ac felly mae'n ei gwneud yn broses hirach. Gellid ystyried cyfyngu ar nifer y llythrennau mewn cwestiynau penagored yn y dyfodol i annog pobl i roi atebion mwy cryno.

**Cynulleidfa**

Mae holiaduron ar-lein wedi'u hanelu at gynulleidfa ar-lein ac felly dylai'r dull hwn gael ei ddefnyddio ochr yn ochr â dulliau eraill, megis holiaduron ar bapur er mwyn sicrhau bod pobl nad ydynt yn gallu defnyddio’r rhyngrwyd yn gallu cymryd rhan hefyd.

Mae'n bosibl y gellir cynhyrchu mwy o ymatebion drwy ddod o hyd i gymunedau ar-lein arbenigol a chysylltu â nhw. Gellir gwneud hyn drwy gysylltu â grwpiau a sefydliadau perthnasol sydd â chysylltiadau agos â’r cynulleidfaoedd rydych yn awyddus i glywed ganddynt. Dylid hyrwyddo’r math yma o holiaduron oddi ar lein hefyd, drwy gysylltu â grwpiau perthnasol dros y ffôn a drwy’r e-bost i geisio dosbarthu lincs yr arolwg yn ehangach. Mae Twitter a Facebook yn ffyrdd da o ddod o hyd i grwpiau ar-lein a fforymau ar-lein arbenigol.

**Costau**

Costau isel iawn neu dim costau o gwbl.

**Gofynion o ran amser**

Dylid caniatáu amser i:

* gytuno ar gynnwys drafft yr holiadur, ei gynllunio a'i argraffu (un wythnos);
* dylunio holiaduron ar wahân ar gyfer gwahanol gynulleidfaoedd os yw hynny’n briodol;
* profi'r holiaduron (tri diwrnod);
* hysbysebu'r ymgynghoriad, a dod o hyd i gymunedau ar-lein;
* caniatáu i'r cyhoedd ymateb; a
* dadansoddi'r sylwadau (tri diwrnod)

|  |  |
| --- | --- |
| **Cryfderau** | **Gwendidau** |
| Mae'n caniatáu i nifer fawr o bobl gyfrannu | Nid all pobl gymryd rhan os nad ydynt yn gallu defnyddio’r rhyngrwyd |
| Mae'n gallu cynnwys pobl sy'n annhebygol o ymateb i ddulliau ymgysylltu traddodiadol | Os na chaiff ymgynghoriadau ar-lein eu cynllunio'n ofalus, gallant arwain at sefyllfa lle mae gormod o ddeunydd yn cael ei gynhyrchu |
| Gall pobl gyfrannu’n ddienw | Gall unrhyw gymhlethdod canfyddedig, megis cofrestru, atal rhai rhag cymryd rhan |
| Mae'n rhoi llais cyfartal i'r holl gyfranogwyr |  |
| Mae’n defnyddio cwestiynau penodol felly mae’r canlyniadau’n haws i’w dadansoddi ac mae’r ymatebion yn fwy penodol. |  |
| Dim costau argraffu |  |
| Dim costau dosbarthu |  |

Gwe-sgyrsiau

**Disgrifiad a diben**

Trafodaethau a gynhelir ar-lein yw gwe-sgyrsiau a chânt eu cynnal gyda grŵp bach o gyfranogwyr a ddewiswyd o flaen llaw ac sy'n cael enw defnyddiwr unigryw a chyfrinair. Mae gwe-sgyrsiau fel arfer yn para am awr ac yn cael eu cynnal ar amser a bennwyd o flaen llaw. Fel arfer, bydd cymedrolwr yn bresennol a fydd yn gwirio cwestiynau a sylwadau cyn caniatáu iddynt gael eu postio, yn ogystal â hwylusydd.

Gall unrhyw un ymuno â thrafodaeth os bydd ganddynt fynediad i’r rhyngrwyd a chyfrifiadur/dyfais symudol.

Maent yn aml yn cael eu defnyddio i hybu trafodaeth a dadl rhwng grŵp o randdeiliaid ac aelod(au) o'r pwyllgor a/neu swyddogion. Maent yn tueddu i gael eu defnyddio fel modd llai ffurfiol o ymgynghori. Maent yn cael eu cynnal mewn 'amser real' sy'n galluogi cyfranogwyr i gael mwy o gysylltiad personol â'r aelod neu'r swyddog. Mae’n bosibl cael trawsgrifiad o’r cyfarfod ar ddiwedd y drafodaeth i gyfeirio ato.

**Cynulleidfa**

Gellir dod o hyd i gyfranogwyr drwy gysylltu â sefydliadau cynrychioliadol a drwy wahodd pobl i gymryd rhan ar y cyfryngau cymdeithasol.

Fel canllaw, dylid ystyried mai rhwng 6 ac 8 o gyfranogwyr yw’n nifer fwyaf addas. Gall unrhyw un gymryd rhan mewn gwe-sgwrs gan gynnwys rhanddeiliaid, cyrff cynrychioliadol a’r cyhoedd.

**Costau**

Cost isel iawn neu dim cost o gwbl.

**Gofynion o ran amser**

* Fel arfer, byddwn yn disgwyl i we-sgwrs bara am tuag awr.
* Byddai angen amser i sefydlu'r we-sgwrs, gan gynnwys paratoi deunyddiau (fel pynciau i'w trafod), cymorth TG a gwahodd cyfranogwyr.
* Byddai angen i amrywiaeth o staff fod yn bresennol ar gyfer y we-sgwrs i gefnogi'r aelod neu'r swyddog, cadw llygad ar y sylwadau a chofnodi a dadansoddi'r sylwadau.

|  |  |
| --- | --- |
| **Cryfderau** | **Gwendidau** |
| Mae'n gallu cynnwys pobl sy'n annhebygol o ymateb i ddulliau ymgysylltu traddodiadol | Nid all pobl gymryd rhan os nad ydynt yn gallu defnyddio’r rhyngrwyd |
| Gall pobl aros yn ddienw, a theimlo'n fwy cyfforddus, o bosibl, wrth drafod pynciau sensitif | Rhaid i’r dechnoleg weithio'n iawn |
| Y gallu i siarad ag unigolion mewn gwahanol leoliadau ar yr un pryd | Ni fydd gosodiadau diogelwch yn caniatáu i lawer o bobl gymryd rhan drwy ddefnyddio’u cyfrifiaduron gwaith |
| Mae'n defnyddio cwestiynau penodol, felly mae'r canlyniadau’n haws i'w ddadansoddi ac mae'r ymatebion yn fwy penodol  |  |
| Ychydig iawn o adnoddau sydd eu hangen |  |
| Dim costau |  |
| Gall unrhyw un gymryd rhan mewn unrhyw le os ydynt yn gallu defnyddio’r rhyngrwyd, ac os oes ganddynt gyfrifiadur/dyfais symudol neu dabled. |  |

Cyfarfod pwyllgor cyhoeddus a gynhelir yn allanol

**Disgrifiad a diben**

Gall gyfarfod cyhoeddus allanol fod yn gyfarfod pwyllgor ffurfiol neu anffurfiol sy'n digwydd mewn man cyhoeddus, oddi ar ystâd y sefydliad.

Mae cyfarfodydd cyhoeddus allanol yn caniatáu i'r rhai sy'n bresennol weld y sefydliad, drwy gyfrwng y pwyllgor, wrth ei waith yn eu hardal. Mae'n caniatáu iddynt glywed y dystiolaeth a roddir am bwnc a allai fod o ddiddordeb arbennig i bobl leol.

**Cynulleidfa**

Fel arfer, bydd unigolion neu gynrychiolwyr o sefydliadau sydd â diddordeb yn y pwnc yn dod i gyfarfodydd cyhoeddus allanol. Dylai’r gymuned leol, ysgolion a grwpiau lleol hefyd gael gwybod am y cyfarfod pwyllgor. Os oes modd, dylai’r cyfarfod allanol drafod materion sy’n bwysig i grwpiau ac unigolion o’r ardal.

**Costau**

Gall costau gynnwys: amser staff, costau teithio staff, llogi lleoliad, arlwyo a threfniadau ategol.

**Gofynion o ran amser**

* Fel arfer, cynhelir cyfarfod cyhoeddus allanol dros gyfnod o ddwy i dair awr.
* Byddai angen amser i drefnu'r cyfarfod, gan gynnwys llogi lleoliad/arlwyo a chyhoeddusrwydd.
* Byddai angen i amrywiaeth o staff fod yn bresennol yn y cyfarfod i ddarparu gwasanaeth croesawu. Fel arall, gellir cynnal y cyfarfodydd hyn mewn lleoliadau ac ar adegau sydd a drefnwyd gan y gynulleidfa darged at ddibenion eraill ac nid ar gyfer ymgynghoriad y pwyllgor. Os felly, bydd angen amser i weithio gyda rhwydweithiau, sefydliadau cynrychioliadol a grwpiau unigol i gael gwybodaeth am amseroedd a lleoliad y cyfarfodydd hyn a drefnwyd eisoes.
* Hefyd, bydd angen amser i gynhyrchu deunyddiau hyrwyddo er mwyn i sefydliadau a rhwydweithiau eu dosbarthu i'w haelodau/ cynulleidfaoedd.

|  |  |
| --- | --- |
| **Cryfderau** | **Gwendidau** |
| Gall y cyhoedd wylio trafodion y pwyllgor yn fyw, heb orfod teithio i Gaerdydd | Cyfyngiadau o ran pryd y gall y digwyddiadau hyn gael eu cynnal oherwydd amserlenni tyn ac ymrwymiadau |
| Mae’n llawer haws denu cynulleidfa os bydd cyfarfodydd cyhoeddus allanol yn cael eu cynnal yn yr un lleoliad ac ar yr un amser ag y bydd y gynulleidfa darged yn cyfarfod yn rheolaidd  | Gall gymryd llawer o amser i ddenu cynulleidfa  |
| Gall y Pwyllgor ymweld ag ardal sy'n gysylltiedig â’r pwnc a gaiff ei drafod yn y cyfarfod |  |

Grwpiau ffocws

**Disgrifiad a diben**

Mae grwpiau ffocws yn gyfle i grŵp bach o bobl gael trafodaeth dan arweiniad.

Sesiynau un-tro yw’r rhain fel arfer er y gellir cynnal nifer ohonynt ar yr un pryd mewn gwahanol leoliadau.

Mae grwpiau ffocws yn caniatáu i bwnc penodol gael ei drafod a cheir gwell dealltwriaeth o agweddau'r rhai sy'n ymateb, eu teimladau a'u buddiannau o fewn cyd-destun y grŵp.

**Cynulleidfa**

Caiff aelodau o grŵp ffocws eu dewis fel arfer i geisio sicrhau cynrychiolaeth gytbwys.

Gellir eu dewis i fod yn gynrychioliadol o ddemograffeg gyffredinol yr ardal/ pwnc, neu gellir eu dewis yn benodol fel cynrychiolwyr grwpiau penodol, neu unigolion sydd â diddordeb mewn pwnc penodol.

Mae cynnal gweithdy gyda grwpiau sy’n bod eisoes yn ffordd gymharol hawdd o gael barn grwpiau perthnasol sydd â diddordeb mewn pwnc penodol a chael cynulleidfa barod.

Fel arfer, mae rhwng chwech a deuddeg o gyfranogwyr mewn grŵp ffocws. Mae hyn yn golygu bod y cyfranogwyr yn teimlo'n gyfforddus yn lleisio barn, ac mae hefyd yn rhoi cyfle i bawb gyfrannu.

**Costau**

Gall gostau gynnwys:

* Amser staff a theithio;
* Llogi adeilad;
* Arlwyo; a
* Threfniadau teithio/ cynhaliaeth ar gyfer cyfranogwyr.

**Gofynion o ran amser**

Gall grŵp ffocws bara rhwng 45 munud a dwy awr.

* Byddai angen amser i sefydlu'r grŵp ffocws, gan gynnwys dod o hyd i gyfranogwyr a sicrhau eu bod yn dod.
* Llogi lleoliad/ arlwyo a pharatoi adnoddau.
* Byddai angen staff i fod yn bresennol yn y grwpiau ffocws i hwyluso'r trafodion, cofnodi sylwadau a'u dadansoddi. Mae'n bosibl y bydd angen paratoi'r cyfranogwyr o flaen llaw.
* Mae angen amser i weithio gyda rhwydweithiau a chyrff cynrychioliadol i gael mynediad i grwpiau perthnasol, a dod o hyd i ddigwyddiadau a chyfarfodydd a drefnwyd ymlaen llaw ledled Cymru.

Mae modd arbed cryn dipyn o amser a chostau pan gynhelir grwpiau ffocws mewn cyfarfodydd a drefnwyd ymlaen llaw

|  |  |
| --- | --- |
| **Cryfderau** | **Gwendidau** |
| Mae'n annog defnyddwyr gwasanaethau a phobl nad ydynt yn ymgysylltu drwy ddulliau traddodiadol i gyfrannu | Mae angen amser paratoi ac mae angen i staff fod yn bresennol. Yn ddelfrydol un i hwyluso'r gwaith ac un arall i gymryd nodiadau. |
| Gall arwain at well dealltwriaeth o'r pwnc dan sylw | Gall y grŵp gael ei reoli gan gyfranogwyr cryfach gan greu anghydbwysedd yn y drafodaeth. |
| Mae’n hybu trafodaethau manwl | Gall cyfranogwyr deimlo'n nerfus ynghylch mynegi barn mewn grŵp o gyfoedion |
| Mae'n defnyddio cwestiynau penodol, felly mae'r canlyniadau yn haws i'w ddadansoddi |  |
| Mae’n creu amgylchedd sy'n annog pobl i drafod a dadlau ac mae’n caniatáu iddynt ehangu ar y pwyntiau a godir yn hytrach na rhoi atebion un gair.  |  |
| Mae'n haws denu cynulleidfaoedd drwy fynychu digwyddiadau neu gyfarfodydd a drefnwyd ymlaen llaw. Mae hyn yn gost effeithiol hefyd.  |  |

Ymweld â safle

**Disgrifiad a diben**

Mae aelodau'r pwyllgor yn ymgymryd â chyfres o ymweliadau â grwpiau/ sefydliadau/ lleoliadau sy'n berthnasol i'r ymgynghoriad.

Diben yr ymweliadau fyddai cyfarfod â phobl y mae materion allweddol yn effeithio arnynt. Gellir nodi'r prif faterion a gaiff eu codi yn ystod yr ymweliadau hyn a'u cynnwys yn y dystiolaeth.

**Cynulleidfa**

Gellir targedu cynulleidfa, gan ddibynnu ar destun yr ymgynghoriad.

**Costau**

Amser staff a chostau teithio;

**Gofynion o ran amser**

* Byddai angen amser i drefnu ymweliad, a sicrhau bod cyfranogwyr yn dod.
* Byddai angen i staff fod yn brsennol yn ystod yr ymweliad i nodi unrhyw sylwadau a'u dadansoddi.

|  |  |
| --- | --- |
| **Cryfderau** | **Gwendidau** |
| Gall Aelodau weld effaith problem a chael profiad ohoni. | Cyfyngiadau o ran pryd y gall y digwyddiadau hyn gael eu cynnal oherwydd amserlenni tynn  |
| Gall Aelodau siarad yn uniongyrchol ag arbenigwyr ar bwnc penodol |  |
| Gall cyfranogwyr siarad ag aelodau mewn amgychedd lle maent yn teimlo’n gyfforddus |  |

Caffi'r byd

**Disgrifiad a diben**

Cyfle i drafod mewn amgylchedd anffurfiol yw Caffi'r Byd, lle mae'r rhai sy'n cymryd rhan yn rhannu profiadau ac yn trafod materion mewn grwpiau bach. Bydd cyfranogwyr yn trafod y mater dan sylw o amgylch eu bwrdd a byddant yn symud i fwrdd newydd yn rheolaidd i drafod pwnc gwahanol. Bydd arweinydd y bwrdd yn aros yno drwy gydol y trafodaethau ac yn rhoi crynodeb o’r sgwrs flaenorol i'r cyfranogwyr newydd wrth iddynt gyrraedd. Drwy symud cyfranogwyr o gwmpas yr ystafell, bydd syniadau o'r byrddau eraill yn effeithio ar sgyrsiau bob bwrdd. Ar ddiwedd y broses, bydd y prif syniadau yn cael eu crynhoi mewn sesiwn lawn.

Mae digwyddiadau Caffi'r Bydd yn ffordd effeithiol o gynhyrchu syniadau, rhannu gwybodaeth, ysgogi syniadau arloesol ac ymchwilio i’r hyn sy’n digwydd mewn sefyllfaoedd go iawn.

**Cynulleidfa**

Gall amrywiaeth eang o gyfranogwyr fynd i Gaffi'r Byd: gan gynnwys swyddogion, defnyddwyr gwasanaethau ac aelodau o'r cyhoedd.

**Costau**

Mae cost digwyddiad Caffi Byd yn amrywio'n fawr. Gall gostau gynnwys:

* Amser staff a theithio;
* Llogi adeilad;
* Lluniaeth;
* Trefniadau cefnogi a hwyluso.

**Gofynion o ran amser**

Gall ddigwyddiad Caffi'r Byd bara rhwng un a phedair awr. Bydd angen amser i sefydlu Caffi'r Byd, gan gynnwys:

* Dod o hyd i leoliad a'i sicrhau;
* Arlwyo;
* Gwahodd cyfranogwyr.

Byddai angen i staff fod yn bresennol yng Nghaffi'r Byd i gynorthwyo'r swyddogion, cofnodi'r sylwadau a dadansoddi'r sylwadau.

|  |  |
| --- | --- |
| **Cryfderau** | **Gwendidau** |
| Rhoi cyfle i glywed amrywiaeth o safbwyntiau/ syniadau mewn cyfnod byr  | Nid oes llawer o amser i gynnal y trafodaethau felly nid ydynt yn fanwl iawn |
| Gall arwain at well dealltwriaeth o'r mater | Gall sylwadau fod yn anodd eu dadansoddi |
| Mae'n annog defnyddwyr gwasanaethau a phobl nad ydynt yn ymgysylltu drwy ddulliau traddodiadol i gyfrannu | Mae angen amser paratoi a threfnu i staff fod yn bresennol |
| Gellir defnyddio cwestiynau penodol i roi ffocws mwy pendant i'r trafodaethau  | Gall fod yn ailadroddus i arweinydd y bwrdd sy'n gorfod trafod yr un pynciau drwy gydol y digwyddiad |

Grŵp cyfeirio

**Disgrifiad a diben**

Yn draddodiadol, mae grwpiau cyfeirio’n cynnwys aelodau o'r cyhoedd sy'n dod ynghyd fel pwyllgor i gyfrannu at y broses o wneud penderfyniadau. Mae angen i'r grŵp gael gwybodaeth berthnasol a gall gyfarfod yn rheolaidd dros gyfnod go hir. Gellir trefnu i gynnal un grŵp cyfeirio, neu gynnal mwy nag un yr un pryd ar hyd a lled y wlad.

Gall sefydliadau allanol hwyluso grwpiau cyfeirio a dylid eu hystyried fesul achos (os bydd y testun trafod yn sensitif iawn, mae’n bosibl y bydd angen cynnwys hwyluswyr allanol). Gall hwyluswyr allanol, a / neu gyrff cynrychioliadol gael eu defnyddio i ddod o hyd i gyfranogwyr.

Mae'r dull hwn yn briodol ar gyfer prosiectau hirach.

Yn draddodiadol maent yn cael eu defnyddio i geisio cyfarwyddyd gan ddinasyddion ynghylch mater penodol neu gyfres o faterion.

* Mae'n bwysig bod cylch gwaith a chwmpas grŵp cyfeirio yn cael ei sefydlu’n gynnar, drwy bennu cylch gorchwyl i wneud hynny o bosibl.
* Mae hefyd yn bwysig iawn fod cyfranogwyr yn deall yr effaith y mae eu cyfraniad yn debygol o’i chael a hynny er mwyn rheoli disgwyliadau, ac i ddatblygu dealltwriaeth gyffredin o'r materion allweddol. Gellir gwneud hyn drwy ddefnyddio geiriad effeithiol yn y cylch gorchwyl a drwy roi cyflwyniad/ cynnal trafodaeth ar ddechrau'r broses

**Cynulleidfa**

Samplau cynrychioliadol o'r gynulleidfa darged, y boblogaeth leol, cynrychiolwyr grwpiau penodol (er enghraifft, pobl hŷn) neu unigolion penodol, megis arweinwyr cymunedol.

* Mae grwpiau cyfeirio yn addas i bobl sydd â digon o amser i fod yn rhan ohonynt. Oherwydd yr ymrwymiad sylweddol o ran amser, mae'n anochel y bydd llawer yn methu cymryd rhan
* Tua 10 o bobl yw’r nifer ddelfrydol mewn grŵp o'r fath. Os bydd cryn dipyn mwy na hyn, bydd yn anodd i bawb gael lleisio barn; os bydd llai na hyn, mae’n bosibl y bydd profiad ac arbenigedd yn brin
* Mae'n bosibl y bydd cynulleidfaoedd yn dod o bell ac agos, felly dylid cynnal trafodaethau i benderfynu ar y lleoliad gorau ar gyfer y cyfarfodydd. Gellir defnyddio cynadleddau fideo hefyd, er argymhellir bod cyfranogwyr yn bresennol yn gorfforol yn y cyfarfodydd cyntaf i feithrin perthynas dda rhwng y cyfranogwyr.
* Gan ddibynnu ar natur a chefndir y cyfranogwyr, efallai y bydd angen cynhyrchu deunyddiau mewn fformat symlach. Er enghraifft, rhifo pwyntiau bwled, ac enwi sefydliadau a grwpiau drwy’r papur briffio yn hytrach na dim ond ar y dechrau

**Costau**

Gall gostau gynnwys:

* Amser staff a theithio;
* Llogi adeilad;
* Arlwyo
* Trefniadau teithio/ cynhaliaeth ar gyfer cyfranogwyr.

Mae defnyddio sefydliad allanol i hwyluso cyfarfodydd yn gallu bod yn ddrud iawn.

**Gofynion o ran amser**

Yn ddelfrydol, mae angen tri mis o leiaf i sefydlu grŵp cyfeirio, gan gynnwys sicrhau bod cyfranogwyr yn dod, penderfynu ar gylch gorchwyl ac ati. Yn ddelfrydol, mae angen wyth wythnos o rybudd cyn cynnal cyfarfod neu ddigwyddiad ar gyfer grŵp cyfeirio er mwyn gwneud trefniadau fel llogi lleoliad/ arlwyo a pharatoi adnoddau. Byddai angen i staff fod yn bresennol yn y cyfarfodydd i hwyluso'r trafodion, cofnodi sylwadau a'u dadansoddi. Mae'n bosibl y bydd angen paratoi'r cyfranogwyr o flaen llaw hefyd.

* Efallai y bydd nifer y cyfarfodydd yn amrywio, ond mae'n ymddangos bod pump o gyfarfodydd yn ganllaw da i roi digon o gyfle i bobl gyfrannu, heb iddo fod yn ormod o ymrwymiad amser.
* Dylai'r cyfarfodydd cynnar fod yn weddol agos at ei gilydd wrth i'r grŵp ddod i adnabod ei gilydd
* Dylai'r cyfarfodydd bara tua thair awr i roi digon o gyfle i gyfranogwyr drafod materion yn fanwl, ond ni ddylai bara mwy na thair awr gan y gall hynny amharu ar allu’r cyfranogwyr i ganolbwyntio - mae'n bosibl y bydd rhannu'r grŵp yn ddau, i edrych ar wahanol faterion, yn ffordd o sicrhau bod y grwpiau’n defnyddio’u hamser yn effeithiol.
* Caiff effaith sylweddol ar amser staff. Mae'n bosibl y bydd angen cymorth aelod o staff ychwanegol i ymdrin â’r trefniadau teithio, cymryd nodiadau, paratoi sesiynau briffio a nodiadau ac yn y blaen
* I sicrhau cysondeb a chywirdeb dylid gofalu mai’r unigolyn/ unigolion sy'n cymryd nodiadau mewn cyfarfodydd sydd hefyd yn paratoi'r adroddiad terfynol

|  |  |
| --- | --- |
| **Cryfderau** | **Gwendidau** |
| Mae'n annog defnyddwyr gwasanaethau a phobl nad ydynt yn ymgysylltu drwy ddulliau traddodiadol i gymryd rhan | Mae angen amser paratoi a threfnu i nifer o staff fod yn bresennol. |
| Mae'n darparu safbwynt ansoddol, sy'n canolbwyntio ar bobl, gan gyfiawnhau prosiect/ ymholiad | Gall y grŵp gael ei reoli gan gyfranogwyr cryfach gan greu anghydbwysedd yn y drafodaeth. |
| Mae hwyluswyr allanol yn ychwanegu safbwynt gwrthrychol ac annibyniaeth i'r grŵp, yn ogystal â dealltwriaeth o'r pwnc | Gall gyfranogwyr deimlo'n nerfus ynghylch mynegi barn mewn grŵp o'u cyfoedion |
| Gall hwyluswyr allanol fod yn ddefnyddiol wrth drafod mater sensitif iawn, gan eu bod yn fwy tebygol o gael profiad o ymdrin â materion ac amgylchiadau o'r fath na swyddogion y Cynulliad, a gall helpu i sicrhau bod cyfranogwyr yn gwneud y cyfraniad gorau posibl  | Mae dod o hyd i gyfranogwyr da, gydag amrywiaeth o gefndiroedd a phrofiadau, yn hynod o bwysig i sicrhau llwyddiant cyffredinol y grŵp |
|  | Mae’r ymrwymiad amser sylweddol yn golygu y bydd nifer fawr o bobl yn methu cymryd rhan  |
|  | Gallai cael gormod o bobl yn y grŵp cyfeirio lesteirio’r trafodion |

Tystiolaeth fideo

**Disgrifiad a diben**

Mae tystiolaeth fideo yn broses greadigol sy'n galluogi cyfranogwyr i archwilio pwnc penodol ac adrodd eu stori/ rhoi tystiolaeth. Gellir ffilmio'r cyfweliadau gan ddefnyddio offer ffilmio proffesiynol; fodd bynnag, gall hyn hefyd gael ei wneud gan ddefnyddio ffonau clyfar a dyfeisiau tabled.

Y nod yw casglu safbwyntiau a barn gan unigolion neu grwpiau bach iawn o bobl. Mae’n bwysig ystyried lle y byddwch yn ffilmio fel nad oes anawsterau’n codi o ran y sain a’r goleuo, a all ddifetha ansawdd y fideo.

**Cynulleidfa**

Mae tystiolaeth fideo yn ddull sy'n caniatáu i unrhyw un i ymateb. Y cyhoedd yn gyffredinol a/ neu ddefnyddwyr gwasanaeth fyddai'r gynulleidfa fel arfer - hynny yw, pobl sydd heb gefndir polisi. Mae trefnu i siarad â phobl a threfnu dyddiadau ac amseroedd ymlaen llaw yn fwy effeithiol o lawer na chyrraedd lleoliad yn ddirybudd a cheisio siarad ag aelodau o'r cyhoedd.

Mae'r dull hwn yn gweithio'n dda iawn gyda grwpiau nad oes ganddynt amser i gymryd rhan mewn grwpiau ffocws/ digwyddiadau e.e. busnesau bach.

**Costau**

Isel:

* os yw'r offer ffilmio sydd ei angen ar gael yn barod.
* amser staff a theithio

Rhad ac am ddim:

* Gellir gofyn i grwpiau hefyd gyflwyno fideos gan ddefnyddio’u hoffer eu hunain.

**Gofynion o ran amser**

* Dylid rhoi digon o amser i hysbysebu'r ymgynghoriad a chaniatáu i'r cyhoedd ymateb, os ydynt yn cyflwyno’u fideos eu hunain.
* Mae angen trefnu i staff fod yn bresennol ac amser paratoi.
* Byddai angen amser i ddadansoddi a golygu'r fideos (yn fras, tua 20 munud i olygu pob cyfweliad a diwrnod i olygu'r holl gynnwys a’i droi’n becyn fideo).

|  |  |
| --- | --- |
| **Cryfderau** | **Gwendidau** |
| Mae'n gallu cynnwys pobl sy'n annhebygol o ymateb i ddulliau ymgysylltu traddodiadol | Mae’n cymryd llawer o amser i olygu fideos |
| Gall roi tystiolaeth go iawn, weledol ac anecdotaidd am y mater i'r pwyllgor | Mae llawer o gostau cysylltiedig os nad oes gennych yr offer eisoes |
| Mae'n gyfleus iawn i bobl gymryd rhan yn y broses hon. Gall pobl lle a phryd y maent am gymryd rhan yn y broses | Mae’n bosibl na fydd pawb yn gyfforddus yn siarad ar fideo. Mae’n well cofnodi clipiau sain yn unig os nad yw cyfranwyr yn dymuno ymddangos ar gamera. Gellir hefyd roi cyfeiriad e-bost i bobl ei ddefnyddio i gyflwyno tystiolaeth ysgrifenedig. |
| Mae’n ffordd dda o gael barn pobl a chreu argraff | Ystyriwch hawlfraint cerddoriaeth wrth ofyn i bobl gyflwyno’u fideos eu hunain. Efallai y bydd rhai grwpiau’n defnyddio cerddoriaeth nad oes ganddynt yr hawlfraint i'w rhannu ar-lein, felly byddai'n rhaid dangos y fideo heb y gerddoriaeth |
| Defnyddir cwestiynau penodol, felly mae'r canlyniadau’n haws i'w ddadansoddi | Nid yw'n bosibl ffilmio ym mhob amgylchedd oherwydd ystyriaethau sain a goleuo |

Tystiolaeth ffotograffig

**Disgrifiad a diben**

Mae tystiolaeth ffotograffig yn rhoi cyfle i gyfranogwyr i archwilio pwnc penodol ac adrodd eu stori neu roi eu tystiolaeth drwy ffotograffau.

Gellir defnyddio ffotograffau i dynnu sylw at bwnc penodol mewn cymuned.

**Cynulleidfa**

Mae tystiolaeth ffotograffig yn ddull sy'n caniatáu i unrhyw un ymateb.

**Costau**

Isel:

* os yw'r offer sydd ei angen ar gael yn barod.

Rhad ac am ddim:

* Gellir gofyn i grwpiau gyflwyno lluniau gan ddefnyddio eu hoffer eu hunain.

**Gofynion o ran amser**

* Dylid rhoi digon o amser i hysbysebu'r ymgynghoriad a chaniatáu i'r cyhoedd ymateb.
* Byddai angen trefnu i staff fod yn bresennol ac amser paratoi.

|  |  |
| --- | --- |
| **Cryfderau** | **Gwendidau** |
| Mae'n caniatáu i fwy o bobl gyfrannu | Gall fod yn anodd ei ddadansoddi Mae'r dull hwn yn addas ar gyfer pynciau gweledol penodol iawn  |
| Mae'n gallu cynnwys pobl sy'n annhebygol o ymateb i ddulliau ymgysylltu traddodiadol |  |
| Gall ddarparu tystiolaeth go iawn a gweledol am y mater i'r pwyllgor |  |

Gweithdai

**Disgrifiad a diben**

Gellir trefnu gwahanol fathau o weithdai gan gynnwys trafodaethau a hwylusir ac a gynllunnir i hybu gwell dealltwriaeth o bwnc a / neu godi ymwybyddiaeth o sefydliad a'i weithgareddau.

Maent yn cael eu defnyddio i gasglu barn gan grwpiau penodol sydd â diddordeb yn y maes ond nad ydynt o reidrwydd am ddarparu tystiolaeth ysgrifenedig. Fel arfer, bydd gweithdai’n cynnwys defnyddwyr gwasanaethau sy'n gallu rhoi dimensiwn ychwanegol i rai ymchwiliadau. Gellir cynllunio rhai gweithgareddau penodol i annog cyfranogwyr i archwilio pynciau trafod a chreu consensws.

**Cynulleidfa**

Byddai'r gweithdai’n cael eu targedu at grwpiau sydd â diddordeb penodol yn y pwnc dan sylw. Caiff aelodau’r gweithdai eu dewis fel arfer i geisio sicrhau cydbwysedd. Gellir eu dewis i adlewyrchu demograffeg gyffredinol yr ardal/ pwnc, neu gellir eu dewis yn benodol fel cynrychiolwyr grwpiau penodol, neu unigolion sydd â diddordeb mewn pwnc penodol.

Mae cynnal gweithdy gyda grwpiau sy’n bod eisoes yn ffordd gymharol hawdd o gael barn grwpiau perthnasol sydd â diddordeb mewn pwnc penodol a chael cynulleidfa barod.

Fel arfer, mae gan grwpiau ffocws rhwng chwech a deuddeg o gyfranogwyr er mwyn iddynt deimlo'n gyfforddus yn lleisio barn, ac er mwyn sicrhau bod cyfle i bawb gyfrannu.

**Costau**

Byddai'r costau’n cynnwys: amser staff a theithio, llogi lleoliad, lluniaeth.

**Gofynion o ran amser**

Gall gweithdai bara rhwng 45 munud a dwy awr. Bydd angen amser i sefydlu gweithdy, gan gynnwys:

* Sicrhau cyfranogwyr.
* Llogi lleoliad/ arlwyo.
* Paratoi adnoddau

Byddai angen staff i fod yn bresennol yn y grwpiau ffocws i gofnodi sylwadau a'u dadansoddi.

|  |  |
| --- | --- |
| **Cryfderau** | **Gwendidau** |
| Yn caniatáu i grwpiau a sefydliadau ddysgu rhagor am y broses cyn cymryd rhan  | Yn wahanol i grwpiau ffocws, gall gymryd yn hwy i drafod ystod o bynciau |
| Yn sicrhau ymatebion wedi’u canolbwyntio | Amser i drefnu adnoddau a gweithgareddau  |
| Gall gweithgareddau mewn gweithdy fod yn ddiddorol i’r rhai sy’n cymryd rhan   |  |
| Yn caniatáu trafodaeth fanwl ac agored ar y pwnc, a’r gallu i ymchwilio i’r mater a chreu consensws |  |

Cyfryngau cymdeithasol: Twitter

**Disgrifiad a diben**

Mae Twitter yn llwyfan microflogio sy'n cael ei ddefnyddio i bostio lincs at wybodaeth a delweddau a lincs at leoedd eraill fel prif wefan y sefydliad, ei flog, ei dudalen Facebook, ei gyfrif Flickr ac ati.

Gellir defnyddio Twitter hefyd i ailbostio gwybodaeth a bostiwyd o ffynonellau eraill (sef 'ail-drydar'), neu gasglu gwybodaeth yn gyflym (i weld sut mae’r gwynt yn chwythu).

Gellir defnyddio Twitter at nifer o ddibenion megis hysbysu'r cyhoedd am waith y sefydliad; codi ymwybyddiaeth o faterion penodol; ateb ymholiadau cyflym gan ddilynwyr; gofyn am wybodaeth; a gellir hefyd:

* Chwilio drwy’r hashnodau perthnasol i ddod o hyd i gyfranogwyr
* Cael hyd i gyfranogwyr drwy bostio cwestiynau neu ddatganiadau’n ymwneud â’r pwnc dan sylw. Yna gellir cysylltu’n uniongyrchol â’r rhai sy’n ail-drydar neu’n ateb.
* Annog pobl i lenwi holiaduron
* Gofyn i bobl gyflwyno cwestiynau ar gyfer dadleuon.

**Cynulleidfa**

Mae cynulleidfa benodol iawn yn dilyn y Cynulliad ar Twitter. Drwy weithio gyda sefydliadau eraill a defnyddio’u rhwydweithiau, gallwn rannu negeseuon, deunyddiau a hyrwyddo arolygon gyda chynulleidfa benodol na fyddai fel arfer yn ymgysylltu â'r Cynulliad. Drwy weithio mewn partneriaeth â gwefannau a brandiau sy'n ymwneud yn benodol â lleiafrifoedd neu gynulleidfaoedd sy'n anodd eu cyrraedd, gallwn sicrhau bod ein neges yn cyrraedd y rhai rydym yn bwriadu eu targedu.

**Costau**

* Gellir defnyddio cyfryngau cymdeithasol yn rhad ac am ddim (neu mae'r costau parhaus yn isel iawn)
* Er mwyn defnyddio cyfryngau cymdeithasol yn llwyddiannus, mae angen cynllunio ymlaen llaw a rhoi rhybudd ymlaen llaw am yr adnoddau sydd eu hangen i sicrhau bod sgyrsiau’n cael eu rheoli'n llwyddiannus.

**Gofynion o ran amser**

* Wrth weithio gyda sefydliadau ar gyfryngau cymdeithasol, yn aml bydd angen wythnos neu ddwy o rybudd arnynt i integreiddio unrhyw weithgaredd y cytunwyd arno yn eu cynlluniau cyfathrebu. Byddai'r amser hwn hefyd yn cael ei defnyddio i ddrafftio cynnwys.
* Gellir trefnu diweddariadau Twitter ymlaen llaw, sy'n caniatáu cynllunio mwy effeithlon.
* Nid yw'n bosibl cymedroli pethau y mae pobl eraill yn eu postio ar Twitter, gan eu bod yn cael eu postio ar eu cyfrifon personol eu hunain.
* Wrth ofyn am gwestiynau ar gyfer cyfarfod/ digwyddiad penodol, mae angen rhwng pedwar ac wyth wythnos i ganiatáu i bobl gyflwyno cwestiynau

|  |  |
| --- | --- |
| **Cryfderau** | **Gwendidau** |
| Mae'n ddefnyddiol ar gyfer rhannu gwybodaeth yn gyflym | Mae'n ddull cyfathrebu 'tafladwy'; mae Tweets yn gyfyngedig o ran eu hyd ac ni ellir eu defnyddio i ennyn ymatebion cymhleth neu hir |
| Mae'n ddefnyddiol ar gyfer casglu gwybodaeth yn gyflym (i weld sut mae’r gwynt yn chwythu) | Mae'r lle sydd ar gael i bostio gwybodaeth yn gyfyngedig |
| Mae'n ddefnyddiol ar gyfer ceisio barn y cyhoedd am ddigwyddiadau cyfredol (drwy chwilio am dermau allweddol a hashnodau); gellir eu defnyddio i ddod o hyd i unigolion sydd â dylanwad allweddol mewn rhai meysydd i gymryd rhan mewn ymgynghoriadau neu ymchwiliadau. | Ni ellir 'dileu' Tweets yng ngwir ystyr y gair |
| Gellir ei ddefnyddio i ddod o hyd i grwpiau a sefydliadau perthnasol i weithio gyda hwy |  |

Cyfryngau cymdeithasol: Facebook

**Disgrifiad a diben**

Mae Facebook yn safle rhwydweithio cymdeithasol lle gall unigolion gysylltu â ffrindiau, sefydliadau a brandiau. Mae Facebook yn cael ei ddefnyddio i bostio lincs at wybodaeth am y Cynulliad ar lwyfannau eraill, fel gwefan y Cynulliad, tudalennau pwyllgor, blog y Cynulliad, ei gyfrif Flickr, neu Senedd TV. Mae Facebook hefyd weithiau yn cael ei ddefnyddio i bostio gwybodaeth ddefnyddiol fel dyddiadau'r toriadau, neu luniau o ddigwyddiadau Cynulliad (fel lansio adroddiadau pwyllgor, digwyddiadau'r Llywydd neu ein presenoldeb yn sioeau'r haf).

Mae Facebook yn cael ei ddefnyddio i roi gwybod i’r cyhoedd am ymchwiliadau neu ymgynghoriadau sydd ar y gweill ac i bostio lincs at ddeunydd sydd eisoes ar gael ar lwyfannau eraill (gwefan y Cynulliad, blog, Senedd TV). Mae Facebook hefyd wedi cael ei ddefnyddio i ofyn cwestiynau a chasglu gwybodaeth fel tystiolaeth anffurfiol ar gyfer ymchwiliadau neu ymgynghoriadau.

Yn dibynnu ar y math o ymchwiliad, gellir sefydlu grŵp Facebook er mwyn annog sylwadau neu drafodaeth am bwnc.

**Cynulleidfa**

Mae cynulleidfa benodol iawn yn dilyn y Cynulliad ar Facebook. Drwy weithio gyda sefydliadau cysylltiedig a defnyddio eu rhwydweithiau, gallwn rannu negeseuon, deunyddiau a hyrwyddo arolygon gyda chynulleidfa benodol na fyddai fel arfer yn ymgysylltu â'r Cynulliad. Drwy weithio mewn partneriaeth â gwefannau a brandiau sy'n ymrwymo'n benodol â lleiafrifoedd neu gynulleidfaoedd sy'n anodd eu cyrraedd, gallwn sicrhau bod ein neges yn cyrraedd y bobl yr ydym yn bwriadu eu targedu.

**Costau**

Mae'n rhad ac am ddim i ddefnyddio Facebook, ond er mwyn defnyddio’r cyfryngau cymdeithasol yn llwyddiannus, mae angen cynllunio ymlaen llaw a rhoi rhybudd ymlaen llaw am yr adnoddau sydd eu hangen i sicrhau bod sgyrsiau yn cael eu rheoli'n llwyddiannus.

**Gofynion o ran amser**

* Wrth weithio gyda sefydliadau partner ar gyfryngau cymdeithasol bydd angen wythnos neu ddwy o rybudd arnynt yn aml i integreiddio unrhyw weithgaredd y cytunwyd arno yn eu cynlluniau cyfathrebu. Byddai'r amser hwn hefyd yn cael ei defnyddio i ddrafftio cynnwys.
* Gellir trefnu diweddariadau Facebook ymlaen llaw, sy'n caniatáu cynllunio mwy effeithlon.
* Nid yw'n bosibl cymedroli pethau y mae pobl eraill yn postio ar Facebook gan eu bod yn cael eu postio ar eu cyfrifon personol eu hunain.
* Wrth ofyn am gwestiynau ar gyfer cyfarfod/ digwyddiad penodol, mae angen rhwng pedwar ac wyth wythnos i ganiatáu i bobl gyflwyno cwestiynau

|  |  |
| --- | --- |
| **Cryfderau** | **Gwendidau** |
| Mae'n fwy hyblyg o ran postio gwybodaeth | Mae'r gynulleidfa y gallwn ei chyrraedd yn gyfyngedig (maent yn tueddu i fod yn bobl sydd eisoes yn ymgysylltu â'r Cynulliad neu'n weithredol yn wleidyddol) |
| Mae'n ddefnyddiol ar gyfer rhannu gwybodaeth yn gyflym | Nid yw'n caniatáu i bobl sydd heb fynediad i'r rhyngrwyd ymgysylltu â ni |

Cyfryngau cymdeithasol: blogiau

**Disgrifiad a diben**

Storfeydd gwybodaeth ar-lein yw ‘blogiau’ a chânt eu defnyddio i drosglwyddo gwybodaeth a hefyd i geisio adborth drwy gael sylwadau gan ddarllenwyr.

Mae blogiau yn arf llai ffurfiol y gall sefydliadau eu defnyddio i rannu gwybodaeth am eu gwaith gyda'r cyhoedd, gan ddefnyddio iaith fwy cyfeillgar a lluniau a fideos i adrodd straeon na fyddai, o bosibl, yn briodol eu cyhoeddi ar wefan mwy swyddogol ei naws.

Gellir defnyddio blogiau i roi gwybod i’r cyhoedd am ymchwiliadau neu ymgynghoriadau sy'n mynd rhagddynt, neu fel lleoliadau anffurfiol i gasglu tystiolaeth. Gellir defnyddio blogiau hefyd i bostio sylwadau ffafriol am waith a gwblhawyd (astudiaethau achos, straeon 'newyddion da' sy'n canolbwyntio ar bobl sydd wedi llwyddo i gael y maen i’r wal drwy ymgysylltu â busnes y Cynulliad). Gall hyn gynnwys gwahodd cyfranogwr i gymryd rhan drwy ysgrifennu blog fel "golygydd gwadd".

**Cynulleidfa**

Mae cynnwys ar ein blog yn gysylltiedig â Facebook a Twitter, a gallwn hefyd ofyn i sefydliadau sy’n cydweithio â ni i bostio lincs at ein blog a chyfeirio eu rhwydweithiau ato.

Gellir dosbarthu blogiau hefyd ymhlith sefydliadau a rhwydweithiau partner er mwyn ehangu nifer ein darllenwyr a'r bobl rydym yn eu cyrraedd.

**Costau**

Mae angen adnoddau i sicrhau bod sgyrsiau'n cael eu rheoli'n llwyddiannus.

**Gofynion o ran amser**

* Amser i gytuno ar gynnwys drafft a nodi sefydliadau lle bo hynny'n berthnasol
* Gellir paratoi blogiau ymlaen llaw, sy'n caniatáu cynllunio mwy effeithlon.
* Rhaid hefyd caniatáu amser ar gyfer cyfieithu (neu wirio os ysgrifennwyd y blog yn y ddwy iaith).

|  |  |
| --- | --- |
| **Cryfderau** | **Gwendidau** |
| Mae'n llwyfan llai bygythiol ar gyfer rhannu cynnwys | Mae angen i flogiau gael eu tagio’n iawn i fedru chwilio drwyddynt (gan ddefnyddio peiriannau chwilio ac o fewn ein gwefan ni) |
| Gallwn annog darllenwyr i roi sylwadau a chymryd rhan mewn trafodaeth drwy'r swyddogaeth sylwadau | Mae angen diweddaru blogiau yn aml i gynnal diddordeb y cyhoedd yn ein gwaith ac i sicrhau eu bod yn ymwybodol ohono. |
| Gallwn bostio cynnwys amrywiol: testun ysgrifenedig, ffotograffau, fideos | Heb adnoddau i wthio a hyrwyddo, mae'r tebygolrwydd o gael sylwadau’n isel fel rheol |
| O’i hyrwyddo’n effeithiol gellir tynnu sylw gwahanol gynulleidfaoedd at waith sydd ar y gweill a/neu waith a wnaed eisoes  |  |

Cyhoeddiadau esboniadol

**Disgrifiad a diben**

Mae cyhoeddiadau esboniadol yn cynnwys gwahoddiadau, posteri, taflenni a thaflenni i esbonio natur a chylch gorchwyl ymchwiliad pwyllgor neu ymgynghoriad.

Gallant weithredu fel deunyddiau ategol neu gyflwyniadau i weithgareddau casglu tystiolaeth eraill fel grwpiau ffocws, cyfarfodydd cyhoeddus a holiaduron. Gan amlaf, maent yn cael eu defnyddio i roi gwybodaeth am ymgynghoriadau mewn mannau o ddiddordeb cyhoeddus, fel llyfrgelloedd, i annog pobl i gyfrannu’n ysgrifenedig, a gellir cynnwys cyfeiriad e-bost, rhif ffôn a chyfeiriad.

**Cynulleidfa**

Gellir teilwra’r deunyddiau hyn ar gyfer cynulleidfaoedd penodol, o ran yr iaith a ddefnyddir a golwg a naws y cyhoeddiadau.

Gellir gosod y cyhoeddiadau hyn mewn mannau cyhoeddus y mae disgwyl i'r gynulleidfa darged ymweld â nhw fel llyfrgelloedd, meddygfeydd ac ati.

**Costau**

Maent yn cynnwys: costau dylunio ac argraffu a chostau sy'n gysylltiedig â dosbarthu.

**Gofynion o ran amser**

* Yr amser i gytuno ar gynnwys drafft y deunyddiau, eu dylunio a'u hargraffu.
* Yr amser i’w dosbarthu a chaniatáu i bobl ymateb

|  |  |
| --- | --- |
| **Cryfderau** | **Gwendidau** |
| Mae rhai pobl yn hoffi mynd â gwybodaeth gyda nhw, a threulio ychydig o amser yn edrych ar ddeunyddiau. | Byddai angen sefydlu dulliau dosbarthu i wneud mwy o bobl yn ymwybodol o'r cyhoeddiadau |
| Mae'n fuddiol i’r rhai nad ydynt yn defnyddio’r rhyngrwyd |  |
| Mae cynyddu’r nifer sy'n gwybod am ymgynghoriad a byddant yn fwy tebygol o gyfrannu ato |  |
| Mae’n tynnu sylw pobl sy’n mynd i’r un lleoedd at waith y sefydliad |  |

Cylchlythyrau

**Disgrifiad a diben**

 Mae cylchlythyr yn gyhoeddiad a gaiff ei ddosbarthu yn rheolaidd sydd fel arfer am un prif bwnc sydd o ddiddordeb i'w danysgrifwyr. Yn y rhan fwyaf o achosion, byddai hyn yn golygu anfon cynnwys i sefydliadau perthnasol sy'n dosbarthu cylchlythyrau i'w haelodau.

Gellir defnyddio cylchlythyrau i godi ymwybyddiaeth o ymgynghoriadau a gaiff eu cynnal yn y dyfodol, sydd ar y gweill neu sydd wedi'u cwblhau er mwyn annog pobl i ymateb.

**Cynulleidfa**

Fel arfer, bydd gan danysgrifwyr ddiddordeb penodol iawn mewn pwnc. Bydd cynulleidfaoedd yn amrywio'n fawr gan ddibynnu ar y cylchlythyr ei hun, a pha sefydliad sy'n ei gynhyrchu.

**Costau**

Mae rhai cylchlythyrau yn codi tâl ar gyfer deunydd. Ni fyddai'r rhan fwyaf o sefydliadau’n codi tâl ar gyfer rhoi cynnwys yn eu cylchlythyrau.

**Gofynion o ran amser**

* Amser i gytuno ar gynnwys drafft y cylchlythyrau hyn
* Amser i ddod o hyd i sefydliadau perthnasol ar gyfer y prosiectau penodol
* Rhaid hefyd caniatáu amser ar gyfer cyfieithu (neu wirio os ysgrifennwyd y blog yn y ddwy iaith).

|  |  |
| --- | --- |
| **Cryfderau** | **Gwendidau** |
| Mae'n ffordd dda o hyrwyddo gwybodaeth i gynulleidfaoedd arbenigol | Gall fod yn anodd nodi canlyniadau pendant  |
| Mae'n cynyddu’r nifer sy’n gwybod am ymgynghoriad |  |
| Gellir sicrhau ei fod yn gylchlythyr sy'n ymdrin â materion penodol |  |
| Mae'n cynnwys pobl sydd â diddordeb yn y pwnc er nad ydynt o reidrwydd yn dilyn y sefydliad |  |

Gwibrwydweithio

**Disgrifiad a diben**

Gellir gwahodd sefydliadau perthnasol, grwpiau o ddefnyddwyr neu unigolion i siarad yn uniongyrchol ag aelodau a/neu swyddogion. Caiff tablau eu gosod mewn cylch o amgylch yr ystafell a bydd yr aelod neu’r unigolyn yn ymweld â phob bwrdd yn ei dro i drafod am amser penodol. Mae hyn yn rhoi cyfle i’r naill ochr a’r llall drafod y pynciau sydd bwysicaf iddyn nhw.

Mae’r math hwn o ddigwyddiad yn rhoi llwyfan i’r cyfranogwyr gyfarfod â rhanddeiliaid perthnasol, dysgu rhagor am y maes a chael gwybod pwy yw’r rhanddeiliaid allweddol. Gall y digwyddiadau hyn hefyd gyfrannu at waith cwmpasu’r pwyllgorau.

**Cynulleidfa**

Rhanddeiliaid sydd â diddordeb yn y pwnc neu brofiad ohono.

**Cost**

Os caiff ei gynnal mewn lleoliad allanol, gallai’r gost gynnwys llogi lle, lluniaeth, teithio etc.

**Gofynion o ran amser**

* Llogi lle
* Trefnu arlwyo a gwahoddiadau
* Denu cyfranogwyr

|  |  |
| --- | --- |
| **Cryfderau** | **Gwendidau** |
| Mae’r fformat agored yn caniatáu i’r rhanddeiliaid ac aelodau/swyddogion y pwyllgor ryngweithio mwy’n bersonol  | Gall fod yn anodd cael hyd i le addas  |
| Gall sefydliadau baratoi ymlaen llaw, sy’n ychwanegu gwerth at y trafodaethau . | Gall fod yn anodd i’r cyfranogwyr siarad am dros awr. |

Rhwydweithio o amgylch byrddau

**Disgrifiad a diben**

Gellir gwahodd sefydliadau perthnasol, grwpiau o ddefnyddwyr neu unigolion i ddod i siarad yn uniongyrchol ag aelodau a/neu swyddogion. Caiff byrddau eu trefnu mewn cylch o amgylch yr ystafell. Yna, bydd aelodau’r pwyllgor yn ymweld â phob bwrdd yn ei dros am amser penodol. O amgylch pob bwrdd bydd cynrychiolwyr o wahanol sefydliadau tebyg i’w gilydd. Mae hyn yn wahanol i wibrwydweithio gan y bydd nifer o randdeiliaid sy’n cynrychioli cyrff gwahanol ar bob bwrdd, a bydd gan y grŵp fwy o amser i drafod. Gall mwy o randdeiliaid gymryd rhan yn y math hwn o ddigwyddiad na mewn digwyddiad gwibdeithio.

Mae’r math hwn o ddigwyddiad yn rhoi llwyfan i’r cyfranogwyr gyfarfod â rhanddeiliaid neu ddefnyddwyr gwasanaeth perthnasol ac i ddysgu rhagor am y pwnc dan sylw.

**Cynulleidfa**

Rhanddeiliaid sydd â diddordeb yn y pwnc neu brofiad ohono. Gall fod yn briodol rhannu’r cyfranogwyr yn grwpiau perthnasol er mwyn trafod pynciau cyffredin o amgylch yr un bwrdd.

**Cost**

* Os caiff ei gynnal mewn lleoliad allanol, gallai’r gost gynnwys llogi lle, lluniaeth, teithio etc.

**Gofynion o ran amser**

* Mae angen amser i:
* Logi lle
* Trefnu arlwyo a gwahoddiadau
* Denu cyfranogwyr

|  |  |
| --- | --- |
| **Cryfderau** | **Gwendidau** |
| Mae’r fformat agored yn caniatáu i’r rhanddeiliaid ac aelodau/swyddogion y pwyllgor ryngweithio mwy’n bersonol | Gall fod yn anodd cael hyd i le addas  |
| Gall sefydliadau baratoi ymlaen llaw, sy’n ychwanegu gwerth at y trafodaethau. | Gall rhai pobl neu sefydliadau deimlo nad ydynt yn cael rhwydweithio’n uniongyrchol i’r un graddau ag y gallant mewn digwyddiad rhwydweithio traddodiadol |
| Mae’r math hwn o rwydweithio wedi’i deilwra mwy tuag at drafod ac ystyried pynciau’n fwy trylwyr, gan gynnwys pynciau pobl eraill o amgylch y bwrdd, ac nid dim ond y pwnc sydd o ddiddordeb i’r unigolyn, fel sy’n digwydd mewn digwyddiadau gwibrwydweithio.  | Mae angen hwyluso’r digwyddiad yn effeithiol i sicrhau bod pawb o amgylch y bwrdd yn cael cyfle i gyfrannu  |
| Gall mwy o randdeiliaid gymryd rhan yn y math hwn o ddigwyddiad na mewn digwyddiad gwibrwydweithio traddodiadol  | Gall fod yn anodd grwpio gwahanol sefydliadau o amgylch byrddau penodol |
|  | Gall denu defnyddwyr gwasanaeth ddibynnu ar allu cyrff cynrychioliadol i ddenu cynulleidfa  |